राहुल ने ये बात राजस्थान के चुरु में बुधवार को चुनाव रैली संबोधित करते हुए कही.अपनी दादी, पूर्व प्रधानमंत्री इंदिरा गांधी और पिता पूर्व प्रधानमंत्री राजीव गांधी की हत्या की बात करते हुए राहुल गांधी ने कहा, "मेरी दादी को मारा, मेरे पापा को मारा और शायद मुझे भी मार देंगे एक दिन, लेकिन मुझे कोई फ़र्क नहीं पड़ता."विपक्षी भारतीय जनता पार्टी यानी भाजपा को निशाना बनाते हुए राहुल ने भाजपा पर लोगों में लड़ाई करवाने का आरोप लगाया.उन्होंने कहा, "भाजपा लोगों की आपस में लड़ाई कराती है, हिंदू की मुसलमान से लड़ाई करवाते हैं, मैं इसलिए इनके खिलाफ़ बोलता हूं."राजस्थान में इस साल के अंत में विधानसभा चुनाव होने हैं.भाषण में कांग्रेस उपाध्यक्ष ने लोगों से भावनात्मक स्तर पर जुड़ने की कोशिश की जिसमें उन्होंने अपनी दादी से अपने रिश्ते और उनकी हत्या की बात कही.राहुल ने कहा, "मैं भाषणों में अधिकार, प्रगति, आतंकवाद, दंगों और भाईचारे की बात करता हूं लेकिन मैंने अपने दिल की बात कभी नहीं बताई. मैं जब यहां आ रहा था तो मेरी मां ने कहा कि अपनी बात करना, तो मैं आपको अपनी बात बता रहा हूं."राहुल ने कहा कि इंदिरा गांधी की हत्या के बाद कई साल तक उनमें हत्यारों के प्रति बहुत ग़ुस्सा था जिन्हें वे अपना दोस्त मानते थे.राहुल ने कहा, "दादी की हत्या को लेकर काफ़ी वर्षों तक मुझमें काफ़ी ग़ुस्सा था. मुझे 10-15 साल लगे उस बात को समझने के लिए. मैं आपको बताना चाहता हूं कि कैसे मैंने उस ग़ुस्से को दबाया?"सिख समुदाय को निशाना बनाते हुए राहुल ने कहा, "लोग ग़ुस्सा हो गए थे लेकिन आज जो हमारे सिख भाई बैठे हैं, उनका ग़ुस्सा ख़त्म हो गया है और ग़ुस्सा ख़त्म करने के लिए साल लगते हैं जबकि ग़ुस्सा चालू करने में एक मिनट लगता है."भाजपा पर निशाना साधते हुए राहुल गांधी ने कहा कि लोगों में ग़ुस्सा डाला जाता है. उन्होंने कहा, "ग़ुस्सा डाला जाता है, राजनेता लोगों में गुस्सा डालते हैं. और फिर आम आदमी, जिसको चोट पहुंचती है वो ग़ुस्से के साथ घूमता है. इसलिए मैं बीजेपी की राजनीति के खिलाफ़ हूं क्योंकि ये राजनीतिक लाभ के लिए चोट पहुंचाते हैं."राहुल ने कहा, "ये(बीजेपी) मुज़्ज़फरनगर में आग लगा देंगे, यूपी, गुजरात और कश्मीर में लगा देंगे और फिर हमें और आपको वो आग बुझानी पड़ती है. इससे देश का फ़ायदा नहीं बल्कि नुकसान होता है, लोग मरते हैं, इससे ग़ुस्सा पैदा होता है."केंद्र और राजस्थान में कांग्रेस सरकार की बात करते हुए राहुल गांधी ने रोज़गार योजना, भोजन का अधिकार और भूमि अधिग्रहण क़ानून की भी बात की.(बीबीसी हिन्दी के एंड्रॉएड ऐप के लिए य



हां क्लिक करें. आप हमें 



फ़ेसबुक और 



ट्विटर पर फ़ॉलो भी कर सकते हैं.)